DECRETO 149/2004, do 7 de xullo, polo que se lle cede ao Estado, a título gratuíto, a titularidade do dereito real de uso constituído sobre o mosteiro de Santo Estevo de Ribas de Sil, situado no termo municipal de Nogueira de Ramuín (Ourense).
CONSELLERÍA DE ECONOMÍA E FACENDA — III. OUTRAS DISPOSICIÓNS — 14/07/2004

A Comunidade Autónoma de Galicia posúe a titularidade do dereito real de uso sobre o mosteiro
de Santo Estevo de Ribas de Sil, situado no termo municipal de Nogueira de Ramuín, por noventa e nove anos.
Con data 14 de xuño de 2004, o Estado solicitou a cesión dos dereitos da Comunidade Autónoma de Galicia sobre o mosteiro, co fin de establecer nel un parador de turismo.
A Secretaría Xeral e do Patrimonio, co informe favorable da Consellería de Cultura, Comunicación Social e Turismo, tramitou o correspondente expediente de cesión, a título gratuíto, da titularidade do citado dereito real do uso, de conformidade co disposto nos artigos 30 da Lei 3/1985, do 12 de abril, do patrimonio da Comunidade Autónoma de Galicia e 83 e seguintes do Decreto 50/1989, do 9 de marzo, polo que se aproba o regulamento para a execución da dita lei.
Na súa virtude, por proposta do conselleiro de Economía e Facenda, logo de deliberación do Consello da Xunta de Galicia na súa reunión do día sete de xullo de dous mil catro,
DISPOÑO:
Artigo 1º
Acórdase a cesión a favor do Estado, a título gratuíto, da titularidade do dereito real de uso constituído sobre o mosteiro de Santo Estevo de Ribas de Sil, que se describe como segue:
«Local un. Inmoble, composto de andar semisoto, andar baixo, primeiro andar e segundo andar do complexo descrito. Accédese ao mesmo pola entrada principal común do mosteiro, aberta na fachada sur. Ten unha superficie total útil de doce mil novecentos noventa e oito metros con once decímetros cadrados, e distribúese do seguinte xeito: no andar semisoto, locais de almacén, no andar baixo, estancias de estar, comedor e locais de diversos usos; no primeiro andar, vinte e oito cuartos e salas de estar; e no segundo andar, vinte e nove cuartos e salas de estar. Linda: ao norte, ladeira á canle do río Sil; ao sur, praza pública, cemiterio e igrexa parroquial de Santo Estevo de Ribas de Sil; ao leste, en parte coa propiedade da familia Taboada e en parte co local número dous, e elementos comúns; e ao oeste, Concello de Nogueira de Ramuín».
Figura inscrito no Rexistro da Propiedade número dous de Ourense no tomo 1.552, libro 89, folio 195, predio 10.164.
Artigo 2º
A cesión queda sometida ás seguintes cláusulas:
a) O fin da cesión será o establecemento dun parador de turismo, no marco das estipulacións fixadas no convenio asinado polo Bispado de Ourense e a Consellería de Cultura, Comunicación Social e Turismo e reflectidas na escritura pública do 29 de marzo de 2004 outorgada polo Bispado de Ourense e a Comunidade Autónoma de Galicia.
b) O Estado manterá o Centro de Interpretación sobre o mosteiro que, para tal efecto, habilitou a Dirección Xeral de Turismo, dependente da Consellería de Cultura, Comunicación Social e Turismo, na planta baixa (fachada sur), e establecerá un réxime de visita pública e gratuíta dos claustros do mosteiro, cun horario de polo menos seis horas diarias todos os días da semana.
c) Se o dereito cedido non se aplicase ao fin sinalado no prazo de dous anos contado desde a formalización da correspondente escritura pública, ou deixase de estalo con posterioridade, se descoidase ou utilizase o inmoble con grave quebrantamento, ou se incumprisen as condicións do acordo, considerarase resolta a cesión e o dereito reverterá á Administración da Comunidade Autonóma de Galicia, que terá dereito a percibir, logo da taxación pericial o valor dos detrimentos ou deterioracións que experimentase o ben inmoble.
d) Todos os gastos e impostos da transmisión e formalización da cesión do dereito en escritura pública serán por conta do cesionario.
Artigo 3º
A cesión formalizarase mediante escritura pública subscrita polo secretario xeral e do Patrimonio ou funcionario en quen delegue, debendo constar nela o acordo de cesión e a aceptación do cesionario.
Disposición derradeira
A Consellería de Economía e Facenda, a través da Secretaría Xeral e do Patrimonio, levará a cabo todos os trámites necesarios para a efectividade do presente decreto.
Santiago de Compostela, sete de xullo de dous mil catro.
Manuel Fraga Iribarne
Presidente
José Antonio Orza Fernández
Conselleiro de Economía e Facenda